“কথা না শুনলে শাস্তি পাবে,” রাশিয়াকে কেন একথা বললেন ট্রাম্প?

ওয়েব ডেস্ক: যুদ্ধবিরতি প্রসঙ্গে ইউক্রেনের (Ukraine) পাশাপাশি তিনি যে রাশিয়ার (Russia) প্রতিও ক্ষুব্ধ, তা আবারও বুঝিয়ে দিলেন মার্কিন প্রেসিডেন্ট (US President) ডোনাল্ড ট্রাম্প (Donald Trump)। তিনি সাফ জানিয়ে দিলেন, “কথা শুনে যুদ্ধ না থামালে শাস্তি পাবে রাশিয়া।” কিন্তু কীভাবে পুতিনের (Vladimir Putin) দেশকে শাস্তি দেবে আমেরিকা? তাও স্পষ্ট করেছেন প্রেসিডেন্ট ট্রাম্প। রাশিয়া যুদ্ধ না থামালে আরও বেশি শুল্ক আরোপের হুঁশিয়ারি দিয়েছেন তিনি।

রবিবার এক সাংবাদিক বৈঠকে যুদ্ধ পরিস্থিতি নিয়ে রাশিয়ার উপর ক্ষোভ প্রকাশ করেন প্রেসিডেন্ট ট্রাম্প। পুতিনের দেশকে হুঁশিয়ারি দিয়ে তিনি বলেন, “রাশিয়া থেকে যেসব দেশ পেট্রোলিয়াম কিনবে, তাদের উপর চাপবে কড়া শুল্ক।” শুল্কের পরিমাণ প্রসঙ্গে তিনি বলেন, “ওই সব দেশের পণ্য আমদানির ক্ষেত্রে ২৫ থেকে ৫০ শতাংশ বাড়তি শুল্ক চাপাবে আমেরিকা।”

আরও পড়ুন: আক্রান্ত আওয়ামি লিগ কর্মীরা, নতুন করে কেন অশান্ত বাংলাদেশ?

এদিকে রাশিয়ার বন্ধু দেশ উত্তর কোরিয়ার (North Korea) সঙ্গে কথাবার্তা চালাচ্ছেন মার্কিন প্রেসিডেন্ট ডোনাল্ড ট্রাম্প। সম্প্রতি এই বিষয়ে ইঙ্গিতপূর্ণ মন্তব্যও করেছেন তিনি। উত্তর কোরিয়ার সঙ্গে সম্পর্ক প্রসঙ্গে তিনি বলেন, “উত্তর কোরিয়ার সঙ্গে যৌথ ভাবে কিছু করা যেতে পারে।” কিন্তু দুই দেশ কী করতে চলেছে, তা এখনও স্পষ্টভাবে জানা যায়নি।

এদিকে আবার ইরানের (Iran) সঙ্গেও আমেরিকার সম্পর্ক তলানিতে। বাড়ছে সরাসরি যুদ্ধের সম্ভাবনাও। এই পরিস্থিতিতেই সৌদি আরব (Saudi Arabia) সফরে যাচ্ছেন প্রেসিডেন্ট ট্রাম্প। এছাড়াও কাতার, আরব আমিরশাহি সহ আরব দুনিয়ার অন্যান্য দেশেও যেতে পারেন ট্রাম্প। এপ্রিল বা মে মাসে তাঁর আরব সফর হতে পারে, জানিয়েছেন ট্রাম্প নিজেই।