ট্রাম্প জীবিত না মৃত? জল্পনা বিশ্বজুড়ে, কী হয়েছে? জেনে নিন

ওয়েব ডেস্ক: শুল্কযুদ্ধ নিয়ে বিশ্বজুড়ে চর্চিত ডোনাল্ড ট্রাম্প (Donald Trump)। রোজ কোনও না কোনও সংবাদের শিরোনামে উঠে আসে মার্কিন প্রেসিডেন্টের (US President) নাম। আর এবার মৃত্যুর খবরকে ঘিরে আলোচনার কেন্দ্রে ট্রাম্পের নাম। কারণ, শনিবার আচমকা তাঁর মৃত্যুর খবর (Donald Trump Death News) ছড়িয়ে পড়ে সোশ্যাল মিডিয়ায়। হাজার হাজার পোস্ট হতে থাকে এক্স হ্যান্ডেলে। এই খবর আদৌ কতটা সত্য? চলুন বিষয়টা একটু বিস্তারে জেনে নেওয়া যাক।

শুক্রবার ভোরবেলা থেকে সোশ্যাল মিডিয়ায় ট্রেন্ডিং (Social Media Trending) টপিক হয়ে উঠেছে ট্রাম্পের মৃত্যু। ‘ট্রাম্প ইজ ডেড’- (Trump Is Dead) এই লেখা এবং হ্যাজট্যাগ ব্যবহার করে এক্স হ্যান্ডেলে ইতিমধ্যেই ৫৭ হাজারেরও বেশি পোস্ট করা হয়। সেই সমস্ত পোস্টে দাবী করা হয়, মার্কিন প্রেসিডেন্ট আর বেঁচে নেই। অনেকে তাঁর সাম্প্রতিক অনুপস্থিতিকে এই গুজবের ভিত্তি হিসেবে দেখাতে থাকেন। সেই সঙ্গে আলোচনায় উঠে আসে ট্রাম্পের শারীরিক অসুস্থতার কথাও।

আরও পড়ুন: বেআইনি শুল্কনীতি! ট্রাম্পকে বড় ধাক্কা দিল মার্কিন আদালত

শনিবার সকালে পরিস্থিতি এতটাই তীব্র হয়ে ওঠে যে অবশেষে মুখ খুলতে বাধ্য হয় হোয়াইট হাউস। মার্কিন সরকারের তরফে এক বিবৃতিতে জানানো হয়েছে, প্রেসিডেন্ট ট্রাম্প সম্পূর্ণ সুস্থ রয়েছেন। তাঁর মৃত্যু সংক্রান্ত খবর একেবারেই ভুয়ো ও বিভ্রান্তিকর। তবে সোশ্যাল মিডিয়ায় ট্রাম্পের হাতের একটি চোট-লাগা ছবি ভাইরাল হওয়ায় জল্পনা আরও বেড়েছিল। জুলাই মাসে তাঁর পা ফোলা ধরা পড়েছিল ক্যামেরায়। পরে জানা যায়, তিনি ‘ক্রনিক ভেনাস ইনসাফিসিয়েন্সি’তে ভুগছেন— যা প্রবীণদের মধ্যে একটি সাধারণ সমস্যা।

এদিকে, সম্প্রতি আমেরিকার ভাইস প্রেসিডেন্ট জেডি ভান্স বলেছিলেন, প্রয়োজনে প্রেসিডেন্টের অনুপস্থিতিতে দায়িত্ব নেওয়ার জন্য তিনি প্রস্তুত। যদিও তিনি ট্রাম্পকে এখনো ‘ফিট’ ও ‘এনার্জেটিক’ বলেই বর্ণনা করেছেন।